夏五門外小池白蓮盛開有一莖雙花巋然出于群花之上賦長句志之
作者：徐瑞
朝代：宋

paragraphs: 方塘風露清泠泠，萬荷嶷立森高青。
群花迎日各有態，一莖出水初亭亭。
雙苞並蒂發天巧，雕飾盡去殊瞻聽。
風標自是絕塵土，道氣直欲凌青冥。
恍然兩仙來帝庭，翠雲綠霧浮輜軿。
飄飄羽服共蕭散，隠隠水珮爭瓏玲。
同輿鄙笑岳及湛，專城彷彿石與丁。
看花何啻日千轉，屬辭含意行且停。
涪翁食蓮寄深感，如此妙質誰當銘。
我歌此詩百其聆，一洗千古脂粉腥。